Vi må ikke se den, men nu kender vi navnet

Ford fortsætter den usædvanligt langsomme afsløring af sin måske vigtigste elbil i årevis. Vi har stadig ikke fået lov til at se bilen, men nu ved vi i det mindste, hvad den skal hedde: Ford Fathom. Det bliver den første bil på amerikanernes helt nye Universal EV Platform, der er udviklet med ét primært mål: at gøre elbiler markant billigere at bygge.

Og prisen ser da også opsigtsvækkende ud. Ford oplyser en amerikansk startpris på 28.350 dollar for udgaven med standardbatteri. Det svarer til knapt 190.000 kroner. Det er dog før skatter, registrering og andre gebyrer. Forudbestillinger åbner i begyndelsen af 2027.

Mere rummelig end en Toyota RAV4

Selvom Ford endnu nægter at vise det færdige design, har producenten efterhånden løftet en del af sløret for teknikken.

Fathom bliver en mellemstor firedørs pickup med plads til fem personer. Der loves mere kabineplads end i en Toyota RAV4 samt både traditionelt lad og et ekstra bagagerum under motorhjelmen. Derudover kommer en stor skærm, digital bilnøgle, Apple CarPlay og Android Auto.

Bilen understøtter også tovejsopladning, mens alle eksemplarer får den nødvendige hardware til BlueCruise-systemet, der tilbyder håndfri kørsel på udvalgte strækninger. Det betyder dog ikke nødvendigvis, at selve BlueCruise-tjenesten følger gratis med bilen.

Navnet Fathom stammer i øvrigt fra et gammelt søfartsudtryk for måling af vanddybde. Ford har brugt ni måneder på at finde navnet. Det er måske meget passende, for der er stadig en del ved bilen, vi famler efter i blinde.

Ford har endnu ikke offentliggjort batteristørrelse, rækkevidde og ladehastighed – eller bare vist os, hvordan Fathom faktisk ser ud. Og nok så vigtigt for os: Der er endnu ingen melding om, hvorvidt den billige elektriske pickup kommer til Danmark.

Vi må ikke se den, men nu kender vi navnet